Ouers gestraf oor YouTube-video’s van poetse op kindersŉ Egpaar van Maryland in die VSA het toesig oor twee van hul vyf kinders verloor nadat ŉ hof in dié staat die egpaar skuldig bevind het aan kinderverwaarlosing en -mishandeling nadat hulle talle video’s op ŉ YouTube-kanaal gelaai het waar hulle die kinders poetse bak. Die egpaar het vandeesweek onskuldig gepleit op twee aanklagte van kinderverwaarlosing, maar het ŉ pleitooreenkoms met die hof aangegaan omdat hulle erken het dat aanklaers genoeg inligting bymekaar het om die teendeel te bewys. ŉ Hof in Maryland het bevind dat die egpaar minstens twee van hul vyf kinders “verwaarloos en mishandel het” en het beveel dat die egpaar met onmiddellike effek toesig oor die kinders verloor. Die hof sal verder vir vyf jaar toesig hou oor die egpaar om te sien of hul drie ander kinders veilig en versorg is. Die egpaar het ŉ YouTube-kanaal gestig waar hulle hul kinders poetse gebak het – soos om ŉ kamma-rooftog by hul huis te versin waartydens hulle glo die kinders se elektroniese toestelle stukkend gooi en waar hulle hul kinders bang maak. Die YouTube-kanaal het in ŉ kort tyd meer as 800 000 besoeke gekry. Dit was egter een van die laaste video’s wat die egpaar gedeel het wat ŉ ondersoek na die ouers begin het. In dié video huil die egpaar se seun terwyl hulle op hom skreeu omdat hy kastig ink gemors het. Die egpaar het die ink oomblikke voor die opname van die video self op die grond uitgegooi om hul seun dié poets te bak. Die video het wêreldwyd opslae gemaak en ŉ Amerikaanse welsyndiens genoop om die egpaar te besoek en van kinderverwaarlosing- en mishandeling aan te kla. Die egpaar het die meeste van die video’s van die YouTube-kanaal verwyder en ŉ video geplaas waarin hulle om verskoning vra vir hulle “swak ouerskapsbesluite”. Die man is die biologiese pa van twee van die kinders en die drie ander kinders is uit die vrou se vorige huwelik gebore. Die twee kinders wat deur die hof weggeneem is, is tans onder die toesig van hul biologiese ma. Bron: CBS